Mart Kangur pälvis ülikooli kirjandusauhinna algupärase ilukirjanduse kategoorias luulekogu "Kuldne põli" eest. Tegemist on Kanguri debüütkoguga, mis koondab eneses läbilõike pika aja vältel kirjutatud tekstidest ja moodustab autori loomingu paremiku. Hasso Krull on oma arvustuses (Vikerkaar 12/2009) Kanguri kogumiku kohta kirjutanud: "..siin ollakse silmanähtavalt teadlik sellest, et keelt võib ja saab umbusaldada, et teatavates tingimustes seda peabki tegema, et mõnikord võib umbusk keele suhtes ollagi just see, kuhu me keelt usaldades välja jõuame. Ometi ei ole Kangur selle umbusu ühegi vormi juurde peatuma jäänud: ta ei paista arvavat, et valed ja vigased laused võiks keelest üleüldse välja heita, või et filosoofilised probleemid saaks lahendada loogilise analüüsi abil. Ja päris kindlasti ei taha ta loomulikku ja ebatäpset keelt asendada mingi kunstliku, täpsema keelega." Žürii esimehe professor Rein Veidemanni sõnul valiti Mart Kanguri "Kuldne põli" võitjaks, kuna tema luuletused on ühest küljest filosoofilised uurimused, mis juhatavad lugeja keele olemuse sügavama mõistmise juurde, teisalt aga on tema tekstides tubli annus (keele)mängu rõõmu.